ทำสิ่งที่ท้าทาย สร้างสุขให้ตนเอง สร้างและรักษาความสัมพันธ์อันดี
ท้าทายตนเองให้แสวงหาทักษะใหม่ๆ ในการทำงาน การเล่นกีฬา การทำอาหาร หรือการซ่อมแซมสิ่งของเครื่องใช้ เลือกทักษะที่เราสนใจและพยายามฝึกใช้จนเชี่ยวชาญ ทักษะใหม่นี้จะช่วยให้เราบรรลุเป้าหมาย มีความมั่นใจในความสามารถของตนเอง และพัฒนาสมรรถภาพทางจิตใจให้ดีขึ้น   งานส่วนใหญ่นั้นจำเป็นต้องมีการเปลี่ยนแปลงไปบ้าง ฉะนั้นจงใช้เวลาเรียนรู้ทักษะใหม่ๆ ที่สามารถทำให้เราทำงานอย่างราบรื่น เพิ่มความภาคภูมิใจ และทำให้จิตใจแข็งแกร่ง คนที่รักการเรียนรู้จะสามารถไล่ตามการเปลี่ยนแปลงที่รวดเร็วได้ทัน และรับมือกับการเปลี่ยนแปลงตามยุคสมัยได้เป็นอย่างดี การฝึกทักษะใหม่ๆ จะทำให้เราได้ใช้ความคิดเยอะ ลดความเสี่ยงของการบกพร่องทางการรู้คิด และทำให้มีสุขภาพจิตที่ดี รับมือกับความเครียด ความเครียดเป็นส่วนหนึ่งของชีวิต เราจึงหลีกเลี่ยงไม่ได้ แต่การเข้าใจว่าอะไรเป็นตัวกระตุ้นให้เกิดความเครียดนั้นสำคัญ เพราะจะทำให้เรารับมือกับความเครียดและรักษาสุขภาพจิตให้ดีได้ การมีรูปแบบการดำเนินชีวิตที่สมดุลนั้นเป็นวิธีรับมือกับความเครียดได้ดีที่สุด แต่ถ้าเห็นว่าความเครียดทำให้ร่างกายอ่อนเพลีย อาจต้องเพิ่มพลังกายและลดความเครียดด้วยการเล่นโยคะหรือการฝึกหายใจ   การเล่นโยคะจะช่วยให้เรารู้จักนิสัยที่แท้จริงของตนเอง รู้จักความคิด ความรู้สึก และอารมณ์ของตนเอง จึงเป็นวิธีหนึ่งที่ช่วยให้เราตอบสนองต่อสถานการณ์ที่เคร่งเครียดได้อย่างเหมาะสม กล่าวโดยสรุปคือการเล่นโยคะมีส่วนช่วยทำให้คุณภาพชีวิตเราดีขึ้น ให้เวลาตนเองได้พักในช่วงเวลาสั้นๆ สักสามนาทีต่อวัน หยุดภารกิจที่ทำอยู่และลองหายใจเข้าลึกๆ แล้วหายใจออกช้าๆ วิธีนี้ช่วยทำให้สมองปลอดโปร่ง จิตใจสงบลง และเพิ่มประสิทธิภาพในการทำงานมากขึ้น ให้หาที่ซึ่งสงบเงียบเพื่อให้เราสามารถจดจ่ออยู่กับการหายใจขณะที่อากาศไหลเวียนไปทั่วร่างกาย พยายามใช้เวลาทุกวันรับรู้ทุกสิ่งในขณะนั้นด้วยประสาทสัมผัสทุกอย่างของเรา การทำแบบนี้จะช่วยให้ร่างกายผ่อนคลาย เพิ่มพลังสมอง ลดความเครียดและกลับมาจดจ่อกับเรื่องที่ต้องทำในวันนั้นได้ สมองของเรานั้นมักจะยุ่งเหยิงไปด้วยภาพและความคิดต่างๆ มากมาย เพราะตัวเราต้องเผชิญกับความยุ่งยากวุ่นวายในชีวิตแต่ละวัน การฝึกสมาธิช่วยให้เรามีจิตใจจดจ่ออยู่กับปัจจุบันมากขึ้น คลายความเครียดและความกังวลที่มีอยู่  การเจริญสติเป็นวิธีรับรู้ขั้นตอนแต่ละขั้นตอนของการทำกิจกรรมประจำวันตามปกติด้วยการตั้งใจคิดถึงความรู้สึกที่เราสัมผัสได้ในตอนที่กำลังกิจกรรมนั้นอยู่ การหายใจเป็นองค์ประกอบที่สำคัญอย่างหนึ่งในการฝึกเจริญสติ เพราะต้องจดจ่ออยู่กับลมหายใจเข้าออกและอากาศที่ไหลเวียนไปทั่วร่างกายของเรา การฝึกเจริญสติจะทำให้เรารับรู้ถึงความคิด สัมผัส ความรู้สึก รวมทั้งใส่ใจกับสิ่งแวดล้อมรอบกาย การทำงานบ้านสามารถนำมาใช้ฝึกการเจริญสติได้ ระหว่างดูดฝุ่น  รีดผ้า หรือเช็ดถูเครื่องเรือนให้ลองคิดถึงความรู้สึกที่เราสัมผัสได้ตอนที่กำลังทำงานนั้นอยู่ ฝึกเจริญสติสิบนาทีทุกวัน จดบันทึกความรู้สึกที่มีต่อกิจกรรมแต่ละกิจกรรมเพื่ออธิบายสิ่งที่เรารับรู้ได้ การเห็นถึงความแตกต่างระหว่างการทำกิจกรรมโดยไม่ต้องคิดและการทำกิจกรรมโดยรับรู้ถึงความรู้สึกของตนเองนั้นสำคัญ หาเวลาแต่ละสัปดาห์ทำกิจกรรมที่เราชื่นชอบ เราจะได้สนุก ผ่อนคลาย และหายเครียด การทำงานอดิเรกไม่ใช่เพียงทำให้เราได้หยุดพักจากชีวิตการทำงานที่วุ่นวายเท่านั้น แต่ยังมีประโยชน์อย่างอื่นอีก   ผลการศึกษาแสดงให้เห็นว่าการทำกิจกรรมที่ทำให้เราตื่นเต้นหรือสนุก เช่น เดินเล่น เล่นกับสุนัข หรือทำอาหาร จะช่วยคลายความเครียดแบบสร้างสรรค์ซึ่งเป็นความเครียดปานกลางที่มีประโยชน์ต่อเรา นอกจากจะได้หยุดพักจากการทำงานแล้ว งานอดิเรกยังทำให้สมองได้คิดอะไรใหม่ๆ และทำให้เราได้ระบายความเครียด เพราะการทำกิจกรรมอื่นๆ นอกเหนือจากการทำงานทำให้จิตใจได้เปลี่ยนไปจดจ่ออยู่กับสิ่งอื่นๆ บ้าง การได้ทำกิจกรรมที่ตนชื่นชอบจะทำให้เราจดจ่ออยู่กับปัจจุบัน เราจึงไม่จมปลักอยู่กับอดีตหรือกังวลกับอนาคต ผลการศึกษาได้แสดงให้เห็นว่าการได้ทำกิจกรรมที่เราชื่นชอบจะช่วยลดโอกาสที่จะเป็นความดันโลหิตสูง โรคอ้วน ลดการผลิตฮอร์โมนคอร์ติซอลของร่างกาย และลดดัชนีมวลกาย ในขณะเดียวกันก็ทำให้สภาพทางจิตสังคมดีขึ้น นี้จึงเป็นการแสดงให้เห็นว่างานอดิเรกนั้นดีต่อจิตใจ ร่างกายและ ตัวบุคคล การออกกำลังกายนั้นไม่ใช่แค่ดีต่อร่างกายเท่านั้น แต่ยังดีต่อสุขภาพจิตด้วย ผลจากการศึกษาหลายการศึกษาแสดงให้เห็นว่าการออกกำลังกายมีส่วนช่วยในการเพิ่มความภาคภูมิใจในตนเอง เพิ่มสมาธิ และพัฒนาภาพลักษณ์ให้ดีขึ้น การออกกำลังยังช่วยให้นอนหลับได้ดี มีกำลังวังชา และทำให้ได้พบปะผู้คน ขณะเดียวกันก็ช่วยลดความเครียดและความอ่อนล้าทางจิตใจ  ไม่จำเป็นต้องเสียค่าใช้จ่ายเพื่อเข้าฟิตเนส แค่ออกไปวิ่งเหยาะๆ ที่สวนสาธารณะ ว่ายน้ำในแหล่งน้ำตามธรรมชาติ หรือยืดเหยียดกล้ามเนื้อในห้องนั่งเล่น ก็ถือว่าเป็นการออกกำลังกายแล้ว  ยังมีวิธีการอีกหลายวิธีการที่ทำให้เราได้ออกกำลังกายโดยไม่ต้องเข้าฟิตเนส หรือได้ออกกำลังกายแม้แต่ในระหว่างชั่วโมงทำงาน แพทย์ส่วนใหญ่แนะนำให้ออกกำลังกายแบบหนักปานกลางซึ่งจะทำให้ผู้ออกกำลังกายหายใจเร็วขึ้นหรือพอมีเหงื่อซึม โดยให้ออกกำลังกายแบบหนักปานกลางอาทิตย์ละห้าครั้ง ครั้งละสามสิบนาที เลือกการออกกำลังกายที่เหมาะกับชีวิตประจำวันของเรา เลือกเวลาที่เราสะดวก และออกกำลังกายจนเป็นกิจวัตร ถ้าอยากให้ใครมาออกกำลังกายเป็นเพื่อนเพื่อสร้างแรงบันดาลใจให้เรา ลองขอให้เพื่อนร่วมงาน เพื่อนของเรา หรือสมาชิกในครอบครัวมาร่วมออกกำลังกายกับเราด้วย การกินอาหารที่ดีต่อสุขภาพนั้นสำคัญต่อการมีสุขภาพจิตที่ดี ถ้าเราไม่กินอาหารที่ดีต่อสุขภาพ ก็จะส่งผลเสียต่อสุขภาพจิตในหลายๆ ทาง ผลการศึกษาเมื่อไม่นานมานี้แสดงให้เห็นว่าประเภทของอาหารที่เราจะกินเข้าไปนั้นเป็นตัวกำหนดว่าเราจะมีโอกาสเกิดปัญหาทางทางสุขภาพจิตมากขึ้นหรือไม่ ฉะนั้นเราจึงควรกินอาหารให้ครบถ้วนและได้สัดส่วนโดยเน้นการกินผลไม้และผักมากๆ   พยายามกินอาหารที่ดีต่อสุขภาพให้ครบสามมื้อทุกวันเพื่อเราจะได้ควบคุมระดับน้ำตาลได้ การกินไม่ครบสามมื้อ โดยเฉพาะถ้าไม่ได้กินมื้อเช้า จะทำให้เราหิวมากขึ้น หงุดหงิดและอ่อนล้าตลอดวัน กินของว่างที่ดีต่อสุขภาพทดแทนถ้าจำเป็น ลดการกินอาหารที่ผ่านการขัดสี เช่น น้ำตาล และหันมากินธัญพืชเต็มเมล็ด ผลไม้ และผักมากขึ้น น้ำตาลจะทำให้เรามีพลังงานมากขึ้นอย่างฉับพลัน แต่ท้ายที่สุดก็จะทำให้เราเหนื่อยและหงุดหงิด ขณะที่น้ำตาลในผลไม้จะดูดซึมช้ากว่าและรักษาอารมณ์ของเราไม่ให้แปรปรวน โปรตีนนั้นอุดมไปด้วยทริปโตเฟนซึ่งเป็นกรดอะมิโนที่ช่วยลดความวิตกกังวลและความเครียด ช่วยปรับพฤติกรรม และพัฒนาคุณภาพการนอนหลับ เราสามารถได้รับทริปโตเฟนอย่างสม่ำเสมอจากการกินเนื้อสัตว์ ปลา ไข่ ชีส และถั่วเปลือกแข็งทุกวัน ควรกินอาหารที่มีกรดไขมันโอเมก้า 3 และโอเมก้า 6 ด้วยเพราะกรดไขมันสองตัวนี้มีบทบาทสำคัญในการทำงานและการพัฒนาสมอง และเป็นที่รู้กันว่าช่วยป้องกันโรคหัวใจ โรคหลอดเลือดสมอง และโรคมะเร็ง เราจะพบกรดไขมันทั้งสองตัวนี้ในน้ำมันปลา ดื่มน้ำให้มากเพื่อร่างกายจะได้รับน้ำอย่างเพียงพอและอย่าดื่มแอลกอฮอล์มากเกินไปเพื่อป้องกันไม่ให้ร่างกายเกิดภาวะขาดน้ำ ภาวะขาดน้ำจะทำให้เราหงุดหงิดง่าย ขาดสมาธิและพลังใจลดลง และยังพบว่าอาการเหล่านี้คือผลข้างเคียงของการดื่มแอลกอฮอล์อีกด้วย หมั่นกินอาหารให้หลากหลายและครบสัดส่วนเพื่อให้เราได้วิตามิน แร่ธาตุและสารอาหารที่ร่างกายต้องการอย่างครบถ้วนและทำให้ร่างกายสามารถทำงานได้อย่างปกติ รักษาน้ำหนักให้อยู่ในเกณฑ์ปกติเพื่อที่จะสามารถควบคุมอารมณ์ได้ และมีความภาคภูมิใจในตนเอง อย่าใช้ยาเสพติด การใช้สารเสพติดไม่ใช้วิธีแก้ปัญหาของเรา แต่เป็นการสร้างปัญหาให้เพิ่มมากขึ้น การนอนหลับแปดชั่วโมงต่อวันจะช่วยฟื้นฟูจิตใจและร่างกายให้พร้อมสำหรับวันต่อไป ถ้าเรานอนไม่พอ จะมีผลกระทบต่อสุขภาพจิต ขาดสมาธิ  และกระวนกระวายใจง่าย   พยายามเข้านอนและตื่นตามเวลาทุกวัน นิสัยการนอนที่ดีจะเป็นผลให้เกิดรูปแบบการนอนที่ดีเพราะร่างกายของเราจะเริ่มชินกับการเข้านอนและตื่นตามเวลาทุกวัน ถ้าเรานอนไม่พอ ก็ให้หาเวลาผ่อนคลายสมองสักห้าหรือสิบนาที จะปล่อยให้จิตใจคิดอะไรไปเรื่อยเปื่อย ฝันกลางวัน หรือทำสมาธิระหว่างวันก็ได้ อย่ากลัวที่จะพึ่งพาคนอื่นบ้างในยามลำบาก ไม่ว่าจะขอให้คุณแม่ช่วยดูแลลูกๆ ให้สักพักระหว่างที่เราไปทำธุระสำคัญ หรือขอให้เพื่อนบ้านช่วยดูแลเด็กๆ ให้เมื่อต้องเดินทางไปทำงานต่างจังหวัดสักสองสามวัน   พยายามขอความช่วยเหลือจากคนที่เราไว้ใจและพึ่งพาได้ เพราะเราจะได้เบาใจและสบายใจ ความเข้มแข็งและความเข้าใจที่แท้จริงเกิดจากการรู้จักขอความช่วยเหลือจากคนอื่น เมื่อจำเป็น ไม่ว่าจะเป็นเพื่อนหรือคนในครอบครัว การขอความช่วยเหลือไม่ใช่การแสดงความอ่อนแอหรือความล้มเหลว ส่วนใหญ่แล้วเราจะพบว่ามีผู้คนที่ยินดีที่จะช่วยเหลือคนอื่น โดยเฉพาะถ้าการช่วยเหลือนั้นจะก่อให้เกิดประโยชน์ต่อคนอื่นด้วยแล้ว ก็ยิ่งเต็มใจช่วย พยายามบอกเหตุผลที่ต้องการความช่วยเหลือให้ชัดเจนด้วย ผู้คนจะได้เข้าใจชัดเจนว่าพวกเขากำลังให้ความช่วยเหลือเราในเรื่องที่สำคัญจริงๆ การบำบัดโดยการปรับเปลี่ยนความคิดและพฤติกรรม (CBT) เป็นจิตบำบัดแบบหนึ่งที่มุ่งเน้นการแก้ปัญหาและเข้าสู่การเปลี่ยนแปลงพฤติกรรมเพื่อรักษาความปกติทางจิตต่างๆ มากมาย การบำบัดความคิดเป็นวิธีการที่จะสอนทักษะการเปลี่ยนความคิดและพฤติกรรมไปตลอดชีวิต  การบำบัดแบบนี้เน้นการรับมือความคิดในสถานการณ์หนึ่งๆ มากกว่ารับมือกับอารมณ์ความรู้สึก ทุกคนสามารถเข้ารับการบำบัดวิธีนี้ได้ ไม่ใช่แค่เฉพาะผู้มีความผิดปกติทางจิตเท่านั้น ในความเป็นจริงแล้วเมื่อไรก็ตามที่เราอยากเปลี่ยนแปลงชีวิตและพัฒนาความสัมพันธ์ต่างๆ ไม่ว่าจะเป็นชีวิตการทำงาน ชีวิตที่บ้าน ชีวิตครอบครัว ความสัมพันธ์ส่วนตัว ความสัมพันธ์ระหว่างเพื่อน หรือเพื่อนร่วมงาน การบำบัดเป็นวิธีที่ดีวิธีหนึ่ง การบำบัดความคิดก็เป็นวิธีการที่ใช้ได้ผลดี ถ้าเราต้องการพัฒนาปัญญา ความสนใจทางด้านวัฒนธรรม เรียนรู้ทักษะใหม่ๆ และพัฒนาคุณภาพชีวิตโดยรวมให้ดีขึ้น เพื่อนและครอบครัวเป็นกลุ่มบุคคลที่รัก ห่วงใย และจริงใจต่อเรามากที่สุด เมื่อไรก็ตามที่เรารู้สึกท้อแท้ ก็จะมีเพื่อนและครอบครัวคอยปลอบใจและให้กำลังใจ ฉะนั้นการปรับสมดุลชีวิตระหว่างการทำงาน ความสนุก และครอบครัวจึงเป็นเรื่องสำคัญ   การได้พูดคุยกับคนที่เรารักและไว้ใจเป็นวิธีคลายความเครียดที่ดี ทำให้เราได้แนวคิดดีๆ หยุดคิดเรื่องงานและเรื่องที่กลุ้มใจอยู่ไปสักพัก ไม่ว่าในอาทิตย์หนึ่งจะมีงานยุ่งมากแค่ไหน ก็ขอให้หาเวลาสักวันหนึ่งในสัปดาห์พบปะพูดคุยกับเพื่อนและครอบครัว ร่างกายและจิตใจของเราจะได้ผ่อนคลายด้วย การพบปะพูดคุยกับครอบครัวและเพื่อนจะทำให้เราได้รักษาความสัมพันธ์อันดี กระชับความสัมพันธ์ให้แน่นแฟ้นและได้รับความสุขกลับมา จึงลดความเครียดและความเหงา การได้พูดคุยกับคนที่ทำกิจกรรมร่วมกันจะทำให้เรารู้สึกเป็นส่วนหนึ่งของกลุ่มและส่งเสริมสุขภาพจิตให้ดีขึ้น   ลองเข้าร่วมกลุ่มออกกำลังกายที่ยิม เข้าร่วมกลุ่มเล่นกีฬาเป็นทีม เข้าร่วมกลุ่มเดินออกกำลังกายตอนเย็น เข้าชมรมคนรักการอ่าน หรือเข้ากลุ่มเล่นการ์ดเกม เราจะได้ออกกำลังกายและเสริมสร้างสุขภาพจิตให้ดีขึ้น อีกทั้งได้ออกจากบ้านด้วย คบบุคคลที่มีปัญญา ความรู้และประสบการณ์เป็นมิตร การได้พูดคุยแลกเปลี่ยนความรู้และประสบการณ์ในเรื่องต่างๆ กับบุคคลเหล่านี้จะทำให้เราได้แนวคิด มุมมองใหม่ๆ และเข้าใจสิ่งต่างๆ ได้ดีขึ้น ความคิด มุมมองและความเข้าใจเหล่านี้จะทำให้เรามีสุขภาพจิตที่ดีได้ เราสามารถค้นหากลุ่มชมรมและองค์กรเพื่อเข้าร่วมได้หลายทาง เช่น อินเตอร์เน็ต โฆษณาย่อยตามหน้าหนังสือพิมพ์ หรือให้เพื่อนและครอบครัวแนะนำก็ได้ ผลการศึกษาแสดงให้เห็นการเข้าร่วมเป็นอาสาสมัครเพิ่มความสุข ความมั่นใจ และความภูมิใจให้แก่ตนเองได้ การเป็นอาสาสมัครทำให้เราได้ร่วมมือกับผู้อื่นทำคุณประประโยชน์แก่ชุมชน จึงทำให้รู้สึกถึงความเป็นน้ำหนึ่งใจเดียวกัน รู้สึกประสบความสำเร็จ และมีทัศนคติที่ดีต่อชีวิต   การเป็นอาสาสมัครไม่จำต้องทำอะไรยิ่งใหญ่มากมาย แค่ช่วยไปซื้อของให้คุณตาคุณยายข้างบ้าน อาสาดูแลเด็กๆ ให้เพื่อนบ้านเมื่อพวกเขาต้องออกไปทำธุระ หรือช่วยผู้อื่นสอดส่องดูแลความปลอดภัยในชุมชน ก็ถือว่าได้ทำประโยชน์ให้ผู้อื่นแล้ว ผลดีของการพบปะผู้คนด้วยการเป็นอาสาสมัครคือทำให้ร่างกายหลั่งฮอร์โมนออกซิโทซินซึ่งมีส่วนทำให้ผ่อนคลาย เพิ่มความเชื่อมั่น และเกิดความมั่นคงในจิตใจ
เรียนรู้ทักษะใหม่ๆ. รับมือกับความเครียด. อยู่กับปัจจุบัน. หางานอดิเรกทำ. ออกกำลังกายทุกวัน. กินอาหารที่ดีต่อสุขภาพ. สร้างนิสัยการนอนที่ดี. ขอความช่วยเหลือจากผู้อื่นบ้าง. ขอความช่วยเหลือจากผู้เชี่ยวชาญ. หมั่นพบปะพูดคุยกับเพื่อนและครอบครัว. พบปะและเข้าร่วมกลุ่มกับผู้คนที่มีความสนใจคล้ายกัน. เป็นอาสาสมัครช่วยงานในชุมชน.
https://www.wikihow.com/Stay-Mentally-Strong https://www.wikihow.com/Stay-Mentally-Strong https://www.wikihow.com/Stay-Mentally-Strong
Challenging Yourself Enjoying Life Building Relationships